Vladimir Putin a reacționat după expirarea mandatului de cinci ani al lui Volodimir Zelenski. Președintele rus a pus sub semnul întrebării legitimitatea guvernului de la Kiev și a susținut că Ucraina ar trebui să organizeze alegeri prezidenţiale.
Vladimir Putin spune că singura autoritate legitimă din Ucraina este acum parlamentul
De asemenea, președintele rus spune că ar trebui efectuată o analiză serioasă şi profundă a problemei legitimităţii preşedintelui Ucrainei.
„În ceea ce priveşte legitimitatea guvernului ucrainean, este într-adevăr necesar să se efectueze o astfel de analiză serioasă, profundă”, a spus Vladimir Putin, într-o conferinţă de presă susţinută după vizita sa din Uzbekistan, conform Reuters.
Putin a declarat marţi că singura autoritate legitimă din Ucraina este acum parlamentul. Totodată, şeful acestuia ar trebui să primească puterea, a mai susținut președintele rus.
Amintim că Ucraina nu a mai organizat alegeri prezidenţiale, chiar dacă mandatul lui Volodimir Zelenski a expirat în această lună.
Liderul de la Kiev a susținut că decizie este corectă, în contextul războiului cu Rusia.
Potrivit sursei menționate, aceste declarații au fost anticipate săptămâna trecută de Dmitri Medvedev.
Vicepreşedintele Consiliului rus de Securitate a spus că Volodimir Zelenski este o ţintă îndreptăţită pentru Moscova.
Mandatul de președinte al lui Volodimir Zelenski a expirat oficial luni, pe data de 20 mai
În mod normal, alegerile ar fi trebuit să aibă loc la sfârșitul lunii martie. Parlamentul a amânat însă votul, deoarece țara încă se află în război și sub legea marțială.
Experții juridici ucraineni consultați de Deutsche Welle se așteaptă ca Zelenski să rămână la putere până când va fi ales un nou președinte.
„Constituţia ucraineană prevede acest lucru în mod clar”, a explicat Andriy Mahera, de la Centrul de Politici şi Reforme Juridice din Kiev.
El a adăugat că „preşedintele nu îşi pierde automat puterile la cinci ani de la învestire. Aceste puteri sunt înlăturate doar atunci când noul preşedinte ales îşi preia funcţia, adică după alegeri”.
Anton Hrushetskyi, directorul Institutului Internațional de Sociologie din Kiev, a declarat pentru BBC că ucrainenii „nu pun la îndoială legitimitatea lui Zelenski” şi că „prioritatea este să câştige războiul şi apoi să organizeze alegeri”.